钦定古今图书集成/明伦汇编/官常典/第525卷 > 元臣
## 钦定古今图书集成/明伦汇编/官常典/第525卷 > 元臣

按《元史移剌捏儿传》：捏儿子买奴，买奴子元臣，别名
哈剌哈孙。年十六，入宿卫，应对进止有度。世祖谓丞
相和鲁火孙曰：“此勋臣子，非凡器也。”以为怯薛必阇
赤，袭千户，将其父军，从伐宋，攻淮西，戍清口，取瓜洲，
下通、泰，累有功。至元十二年，从丞相伯颜平宋，进阶
武义将军、中卫亲军总管，佩金虎符。十四年，只儿瓦
台叛，围应昌府。时皇女鲁国公主在围中，元臣以所
部军驰击，只儿瓦台败走，追至鱼儿泺，擒之。公主赐
赉甚厚，奏请暂留元臣镇应昌，以安反侧。居一岁，召
至京师，迁明威将军、后卫亲军副都指挥使，还镇应
昌。又三岁，召还，加昭勇大将军。十九年，帝以所籍入
权臣家妇赐之，元臣辞曰：“臣家世清素，不敢自污。”帝
嘉叹不已。二十二年，进昭毅大将军、同佥江淮行枢
密院事。行院罢，归高州。帝亲征乃颜，元臣率家僮五
十人见行在所，愿效前驱。八年，移佥湖广行枢密院。
时溪洞、施、容等州蛮獠作乱，元臣亲入其境，喻以祸
福，贼首鲁万丑降。三十年，卒于官。赠安远功臣、龙虎
卫上将军、同知枢密院事，追封兴国公，谥“忠靖。”子迪
嗣。